C 337/4

Europos duomenų apsaugos priežiūros pareigūno nuomonės dėl pasiūlymo dėl Reglamento dėl kriptoturto rinkų, kuriuo iš dalies keičiama direktyva (ES) 2019/1937 santrauka

(Visą šios nuomonės tekstą anglų, prancūzų ir vokiečių kalbomis galima rasti EDAPP interneto svetainėje www.edps.europa.eu)

(2021/C 337/03)

2020 m. rugsėjo 24 d. Europos Komisija priėmė pasiūlymą dėl Reglamento dėl kriptoturto rinkų, kuriuo iš dalies keičiama Direktyva (ES) 2019/1937 (toliau – pasiūlymas). Pasiūlyme nustatomi kriptoturto išleidimo ir įtraukimo į prekybą skaidrumo ir informacijos atskleidimo reikalavimai; kriptoturto paslaugų teikėjų ir su turtu susietų žetonų bei elektroninių pinigų žetonų leidėjų leidimų ir priežiūros taisyklės; reglamentuojamas su turtu susietų žetonų, elektroninių pinigų žetonų ir kriptoturto paslaugų teikėjų veikimas; organizavimas ir valdymas; ir pateikiamos vartotojų apsaugos taisykles, susijusios su kriptoturto išleidimu, prekyba, mainais ir saugojimu, taip pat priemonės, skirtos užkirsti kelią piktnaudžiavimui rinka, siekiant užtikrinti kriptoturto rinkų vientisumą.

EDAPP primena, kad reikia visapusiškiau apsvarstyti, kaip geriau užtikrinti, kad taikant pagrindinę kriptoturto technologiją, būtent blokų grandinę ir paskirstytąjį registrą būtų laikomasi duomenų apsaugos taisyklių ir principų, ir šiuo atžvilgiu nurodo savo bendro pobūdžio pastabas nuomonėje dėl pasiūlymo dėl bandomosios tvarkos paskirstytojo registro technologijos (RPT) rinkos infrastruktūros režimo ir dar karą pabrėžiamo poreikio, kad tokia diskusija vyktų prieš įsigaliojant atitinkamam (-iems) pasiūlymui (-ams).

Tuo pačiu EDAPP pabrėžia ES teisės aktų leidėjų atsakomybę užtikrinti, kad pasiūlyme numatytą tvarkymą būtų galima įgyvendinti laikantis duomenų apsaugos principų, taip pat duomenų valdytojai prisiimtų atsakomybę užtikrinti atitiktį laikantis atskaitomybės principo.

EDAPP mano, kad kriptoturto emitentai pagal Bendrą duomenų apsaugos reglamentą (BDAR) paprastai būtų valdytojai, atsižvelgdami į emitentų projektą ir tiek, kiek pastarasis apima asmens duomenų tvarkymą. Siekdamas padidinti teisinį tikrumą, EDAPP ragina teisėkūros institucijas pasiūlyme aiškiai paskirti emitentus valdytojais. Be to, asmens duomenų tvarkymas gali atitikti du ar daugiau kriterijų, rodančių, kad tvarkant duomenis gali kilti didelė rizika, kaip apibrėžta duomenų apsaugos įstatymuose. Dėl to prieš numatomą asmens duomenų tvarkymą kriptoturto emitentui gali būti taikoma pareiga pagal BDAR 35 straipsnį atlikti duomenų apsaugos poveikio vertinimą.

EDAPP palankiai vertina pasiūlymo tikslą sustiprinti vartotojų, kaip kriptoturto pirkėjų (investuotojų), apsaugą. Tuo pačiu EDAPP mano, kad pasiūlyme taip pat turėtų būti numatyta emitentų pareiga pateikti ypač svarbias tam tikras duomenų apsaugos garantijas, kad būtų geriau apsaugoti duomenų subjektai. EDAPP rekomenduoja į pasiūlymą įtraukti informaciją, kurią reikia pateikti kaip kriptoturto baltosios knygos turinį, informaciją apie numatomas asmens duomenų tvarkymo operacijas, taip pat su duomenų tvarkymu susijusią pagrindinę numatomą riziką ir sušvelninimo strategijas.

Kalbant apie administracinių baudų skelbimą, EDAPP rekomenduoja į kompetentingos institucijos svarstomus kriterijus įtraukti ir asmenų asmens duomenų apsaugai daromą įtaką. Be to, EDAPP primena, kad pagal saugojimo ribojimo principą reikalaujama, kad asmens duomenys būtų saugomi ne ilgiau, nei to reikia tikslams, dėl kurių asmens duomenys yra tvarkomi, pasiekti, ir rekomenduoja nustatyti maksimalų, o ne minimalų duomenų saugojimo laikotarpį pagal pasiūlymo 95 straipsnio 4 dalį.

1. Bendra informacija

1. 2020 m. rugsėjo 24 d. Europos Komisija priėmė pasiūlymą dėl Reglamento dėl kriptoturto rinkų, kuriuo iš dalies keičiama Direktyva (ES) 2019/1937 (toliau – pasiūlymas) ( 1 ) . Pasiūlymas yra reguliavimo sistema, sukurta siekiant reguliuoti šiuo metu nereguliuojamą kriptoturtą ir jo paslaugų teikėjus ES ir iki 2024 m. numatyti bendrą licencijavimo tvarką visose valstybėse narėse. Pasiūlymu siekiama suderinti Europoje taikomą įvairių rūšių virtualių žetonų išleidimo ir prekybos jais sistemą, taip įgyvendinant Europos skaitmeninių finansų strategiją.

2. Pasiūlymas įtrauktas į Skaitmeninių finansų dokumentų rinkinį – priemonių, kuriomis siekiama toliau sudaryti sąlygas plėtoti ir remti skaitmeninių finansų potencialą, skatinti inovacijas ir konkurenciją, kartu mažinant riziką, rinkinį. Į skaitmeninių finansų dokumentų rinkinį įtraukta nauja ES finansų sektoriaus skaitmeninių finansų strategija ( 2 ) , kuria siekiama užtikrinti, kad ES skaitmeninių finansų teikiama nauda galėtų naudotis Europos vartotojai ir įmonės. Be šio pasiūlymo, rinkinyje taip pat yra Pasiūlymas dėl bandomojo paskirstytojo registro technologija (RPT) grindžiamų rinkos infrastruktūrų bandomosios tvarkos (toliau – pasiūlymas dėl bandomosios tvarkos) ( 3 ) , Pasiūlymas dėl skaitmeninio veiklos atsparumo (angl. „DORA“) ( 4 ) ir Pasiūlymas patikslinti ar iš dalies pakeisti tam tikras susijusias ES finansinių paslaugų taisykles ( 5 )

3. EDAPP konsultavosi dėl pasiūlymo dėl bandomosios tvarkos ir jis pateikė savo nuomonę 2021 m. balandžio 23 d ( 6 ) . 2021 m. balandžio 29 d. EDAPP taip pat konsultavosi dėl pasiūlymo dėl skaitmeninio veikimo atsparumo ir jis pateikė nuomonę 2021 m. gegužės 10 d. ( 7 )

4. 2021 m. balandžio 29 d. Europos Komisija paprašė EDAPP pagal Reglamento (ES) 2018/1725 42 straipsnio 1 dalį pateikti nuomonę dėl pasiūlymo. Šios pastabos susijusios tik su tomis pasiūlymo nuostatomis, kurios yra svarbios duomenų apsaugos požiūriu.

4. Išvados

Atsižvelgdamas į tai, kas išdėstyta pirmiau, EDAPP:

— primena, kad reikia visapusiškiau apsvarstyti ir aptarti ne tik su kriptoturtu susijusius klausimus, bet ir tai, kaip užtikrinti, kad naudojant pagrindinę kriptoturto technologiją, būtent blokų grandinę ir paskirstytąjį registrą, būtų kuo veiksmingiau laikomasi duomenų apsaugos taisyklių principų, ir pakartoja, kad tokia diskusija turi vykti prieš įsigaliojant atitinkamam (-iems) pasiūlymui (-ams);

— rekomenduoja aiškiai paskirti emitentus valdytojais, kad būtų išvengta bet kokių interpretavimo problemų vertinant funkciją, visų pirma atsižvelgiant į pasiūlymo dalyko sudėtingumą ir atitinkamų subjektų santykius;

— rekomenduoja pagal pasiūlymo 5, 17 ir 46 straipsnius kaip informaciją, kuri turi būti pateikta kaip kriptoturto baltosios knygos dalis, įtraukti šiuos aspektus: „Kai taikoma, numatomų asmens duomenų tvarkymo operacijų sąrašas, taip pat pagrindinė numatoma rizika ir sušvelninimo strategijos, susijusios su duomenų apsauga“;

— dėl administracinių sankcijų paskelbimo EDAPP rekomenduoja tarp kompetentingos institucijos svarstymo kriterijų įtraukti riziką asmenų asmens duomenų apsaugai ir pakeisti 95 straipsnio 4 dalyje numatytą minimalų duomenų saugojimo laikotarpį, kuris yra „bent jau penkeri metai“, aiškiai nustatytu maksimaliu duomenų saugojimo laikotarpiu;

— dėl administracinio bendradarbiavimo tarp kompetentingų institucijų, EBI ir ESMA, taip pat dėl bendradarbiavimo su trečiųjų šalių priežiūros institucijomis, EDAPP rekomenduoja apsvarstyti galimybę išbraukti nuorodą į ESDAR pagal 108 straipsnio 3 dalį, atsižvelgiant į „horizontalią“ nuorodą pagal pasiūlymo 88 straipsnio 2 dalį pateiktą ESDAR taikymą.

2021 m. birželio 24 d., Briuselis. Wojciech Rafał WIEWIÓROWSKI

(1) Pasiūlymas dėl Europos Parlamento ir Tarybos reglamento dėl kriptoturto rinkų, kuriuo iš dalies keičiama Direktyva (ES) 2019/1937, 2020 9 24, 2020/0265 (COD).

(2) 2020 m. rugsėjo 24 d. Komisijos komunikatas Europos Parlamentui, Europos Vadovų Tarybai, Tarybai, Europos Centriniam Bankui, Europos ekonomikos ir socialinių reikalų komitetui ir Regionų komitetui dėl ES skaitmeninių finansų strategijos (COM(2020) 591).

(3) Pasiūlymas dėl Europos Parlamento ir Tarybos reglamento dėl paskirstytojo registro technologija grindžiamų rinkos infrastruktūrų bandomosios tvarkos (COM(2020) 594).

(4) Pasiūlymas dėl Europos Parlamento ir Tarybos reglamento dėl skaitmeninės veiklos atsparumo finansų sektoriuje, kuriuo iš dalies keičiami reglamentai (EB) Nr. 1060/2009, (ES) Nr. 648/2012, (ES) Nr. 600/2014 ir (ES) Nr. 909/2014 (COM(2020) 595).

(5) Pasiūlymas dėl Europos Parlamento ir Tarybos direktyvos, kuria iš dalies keičiamos direktyvos 2006/43/EB, 2009/65/EB, 2009/138/ES, 2011/61/ES, 2013/36/ES, 2014/65/ES, (ES) 2015/2366 ir (ES) 2016/2341 (COM(2020) 596).

(6) Nuomonė 6/2021 dėl pasiūlymo dėl paskirstytojo registro technologija grindžiamoms rinkos infrastruktūroms skirtos bandomosios tvarkos, paskelbta https://edps.europa.eu/system/files/2021-06/2021-0219_d0912_opinion_on_pilot_regime_for_market_infrastructures_en.pdf

(7) Nuomonė 7/2021 dėl pasiūlymo dėl Reglamento dėl skaitmeninės veiklos atsparumo finansų sektoriuje, kuriuo iš dalies keičiami reglamentai (EB) 1060/2009, (ES) 648/2012, (ES) 600/2014 ir (ES) 909/2014, paskelbta https://edps.europa.eu/system/files/2021-05/2021-0203_d0943_opinion_digital_operational_resilience_for_the_financial_sector_en.pdf